J. Jasovský, poslanec: (2001-09-06):
Ale chcel som dať teda naozaj otázku pánovi ministrovi, aby som nadviazal na tú pôvodnú, či mu nevadí, že letecké spoločnosti, ktoré lietajú na Slovensku, pripravujú o prácu našich mechanikov, našich stewardov, naše letušky a pod., pretože lietajú sem španielske, tuniské aerolínie, lietajú sem turecké aerolínie. A skutočne mu to nevadí? Nevadí mu, že České aerolínie otvoria linku na Sliač? Výhodné je to pre České aerolínie, pre slovenské nie? Nech by mi povedal pán minister aspoň jeden štát v Európe, kde nemá štát nadpolovičnú väčšinu v národnom leteckom prepravcovi. Prečo sa bojí ministerstvo dopravy povedať, že áno, národný letecký dopravca má význam. Ja chápem, že na bicykli sa dá dôjsť do vlády, ale nedá sa na Slovensko docestovať mimo diaľnic a mimo leteckej dopravy. Ja by som sa opýtal, či mu nevadí, že zahraničné spoločnosti neotvoria ani jednu linku ešte na Slovensku. Odvážame cestujúcich do Viedne a lietame z Viedne do sveta. Pýtam sa, či je problém vstúpiť do Slovenských aerolínií vkladom v otázkach lietadiel, ďalšie a ďalšie otázky. Ďakujem pekne. J. Migaš, predseda NR SR: Pán minister. I. Harna, minister výstavby a regionálneho rozvoja SR: Myslím, že otázky boli položené na pána ministra Macejka. Ja ani nie som kompetentní, aby som na tieto otázky odpovedal. Takže myslím si, že tieto otázky budú tlmočené pánu ministrovi Macejkovi a bude mu doporučené, aby na tieto otázky odpovedal písomne. Ďakujem. J. Migaš, predseda NR SR: Ďakujem, pán minister. Ďalšiu otázku položil pán poslanec Engliš. Otázka znie: „Ako budete riešiť zlú finančnú situáciu geriatrického centra v Košiciach?“ Odpovedať bude minister zdravotníctva. Nech sa páči. R. Kováč, minister zdravotníctva SR: Vážený pán predseda Národnej rady, vážený pán poslanec, už v máji roku 2000 sa cenovým opatrením upravila Geriatrickému centru svätého Lukáša v Košiciach pôvodná minimálna cena z 1,99 mil. na 2,121 mil. korún. V roku 2001 predstavoval rozpis zmluvných cien za I. polrok sumu, to je mesačná suma, za I. polrok sumu 10,287 mil. korún, úhrady 9,164 mil. korún a vzájomné zápočty s poisťovňou 972 tisíc korún. Spolu obdržali v hotovosti 9,877 mil. korún, z toho boli mimorozpočtové zdroje vo výške 712 tisíc korún. Rozdiel predstavuje záväzky zdravotných poisťovní voči tomuto zariadeniu, ktoré sa budú riešiť režimom z mimorozpočtových zdrojov tak, ako je to v uznesení vlády, ustanovených na oddlženie zdravotníckych zariadení. V súčasnom období sa v spolupráci so zdravotnými poisťovňami a stavovskými organizáciami pripravuje návrh nového cenového opatrenia, v ktorom sa zohľadnia špecifiká každého zdravotníckeho zariadenia. Podľa nového cenového opatrenia sa bude financovať zvlášť poskytnutá lôžková zdravotná starostlivosť a osobitne výkony ambulantnej starostlivosti a výkony spoločných vyšetrovacích a liečebných zložiek. Tento systém financovania sprehľadní finančné toky do zdravotníckych zariadení a zohľadní aj záujmy Geriatrického centra svätého Lukáša v Košiciach. Skončil som, pán predseda. J. Migaš, predseda NR SR: Nech sa páči, pán poslanec. A. Engliš, poslanec: Ďakujem, pán predseda. Pán minister, ja keď som zisťoval túto situáciu, zistil som, že Všeobecná zdravotná poisťovňa má cenu lôžkodňa 384 korún. Pri obložnosti tejto organizácie ako toho vysokošpecializovaného odborného ústavu geriatrického svätého Lukáša v Košiciach 75 % klientmi Všeobecnej zdravotnej poisťovne po odpočítaných všetkých nákladoch ostáva na jedného pacienta poistenie vo Všeobecnej zdravotnej poisťovni na stravu a lieky 8 korún, zdôrazňujem osem slovenských korún. Pokiaľ nebude tento ústav zarátaný ako každá iná klinika alebo aspoň na úrovni iných kliník, pretože sa jedná o kliniku gerontológie a geriatrie Univerzity Pavla Jozefa Šafárika, myslím si, že je to diskriminácia týchto starých ľudí. Mám informáciu o tom, čo ste vy tu spomínali, by som povedal, v makro, že skutočne od 1. 7. dochádza k určitému zlepšeniu financovania. Ja by som vás chcel len poprosiť, aby skutočne ten dosah a tie tlaky, ktoré ste aj vy vyvinuli na Všeobecnú zdravotnú poisťovňu a ďalšie poisťovne, zotrvali, pretože aj vzájomne vy ste hovorili tam o vyrovnaní pohľadávok. Pokiaľ viem, tak poisťovne dlhovali 6 mil. korún tomuto zariadeniu. Čiže pýtam sa vás, či tieto rozhodnutia sú záväzné vo vzťahu teda k tomuto vysokošpecializovanému ústavu, či sa nebudú meniť a či zotrváte v tom, čo ste hovorili aj vo vzťahu k zdravotným poisťovniam, pretože si myslím, že tí starí ľudia, ktorí sú tam, si to zaslúžia. To je jedna vec a druhá vec, myslím si, že je to jediné pracovisko, pokiaľ mám dobrú informáciu, takto vysokošpecializované na Slovensku, ktoré vychováva aj vlastne špecialistov pre geriatriu. Ďakujem. J. Migaš, predseda NR SR: Nech sa páči, pán minister. R. Kováč, minister zdravotníctva SR: Vážený pán poslanec, áno, Geriatrické centrum sv. Lukáša patrí medzi špičkové geriatrické pracoviská. Obdobné máme v Národnom ústave tuberkulózy a respiračných chorôb v Bratislave v Podunajských Biskupiciach, kde vlastne bol základ geriatrickej starostlivosti na Slovensku. V novom cenovom výmere, tento výmer bol prediskutovaný s pánom riaditeľom, zohľadňujeme skladbu tohto centra, lebo tam nie sú len geriatrické lôžka z odboru geriatrie, ale sú tam lôžka, ktoré majú charakter liečebne dlhodobo chorých, a iné lôžka, ktoré sú chronické. Ale napriek tomu jemu vychádza ten výmer tak, že pán riaditeľ je spokojný. Otázka je taká, či sa nám podarí na tento cenový výmer dosiahnuť súhlas ostatných zdravotníckych zariadení a presadiť ho. S poisťovňami už sme našli veľmi blízku spoločnú reč. Takže predpokladám, že sa nám podarí nájsť aj spoločnú reč s ostatnými nemocnicami, čo by prispelo k riešeniu finančnej situácie tohto centra, nepochybne pozitívne. J. Migaš, predseda NR SR: Ďalšiu otázku položil predseda výboru pán poslanec Ambróš. Otázka znie: „Bol schválený nový zákon o odpadoch. Ktoré opatrenia ministerstvo urobilo, resp. urobí pre implementáciu tohto zákona do praxe?“ Odpovedá minister životného prostredia. Pán minister, nech sa páči. (Hlasy z pléna.) Prosím? Ja som povedal predseda výboru, pán poslanec Ambróš, ja som povedal, predseda výboru položil otázku. To som povedal. Nech sa páči.